text: De gule tabte i Farum
  03 marts 2013 kl. 15.56
  Det blev en træls søndag for de 43 supportere fra Horsens, der havde taget den lange tur fra Horsens til Farum for blot at se 
  FC Nordsjælland slå AC Horsens 1-0.
  FC Nordsjælland åbnede superligaforåret på fornem vis, da mestrene sikkert slog AC Horsens 1-0. FCN sad på opgøret fra start til slut 
  og burde have lukket opgøret med yderligere en scoring eller to.
  Sejren barberer afstanden op til førende FC København ned til ni point, før løverne i aften gæster OB, som ligner en af FCN's største 
  konkurrenter i kampen om andenpladsen.
  Horsens havde det generelt svært mod et hjemmehold, der gang på gang spillede bolden bagom østjydernes forsvar. Det gav flere chancer, 
  men Frederik Rønnow havde endnu en god dag i Horsens-buret.
  Horsens' angrebsduo med Jude Nworuh og nyankomne Charles Takyi viste kun i glimt prøver på deres kunnen. Jores Okore og Ivan Runje 
  formåede således at holde frontløberne fra at komme til chancer.
  Hjemmeholdet var tættere på 2-0 og 3-0, end Horsens var på 1-1, så selvom det blev ved den ene scoring, var der tale om en særdeles sikker 1-0-sejr.
  